FI Euroopan unionin virallinen lehti C 72/20

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2010/C 72/10

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

Asetuksen 9 artiklan mukainen muutoshakemus

”PROSCIUTTO DI MODENA”

EY-N:o: IT-PDO-0217-0066-21.08.2007

SMM ( ) SAN ( X )

1. Eritelmän kohdat, joita muutos koskee:

—  Tuotteen nimi —  Tuotteen kuvaus —  Maantieteellinen alue —  Alkuperätodisteet — Tuotantomenetelmä —  Yhteys maantieteelliseen alkuperään —  Merkinnät — Kansalliset vaatimukset —  Muuta (täsmennettävä)

2. Muutoksen (muutosten) tyyppi:

—  Yhtenäisen asiakirjan tai yhteenvedon muutos — Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset):

3.1 Tuotantomenetelmä:

Kosteuspitoisuutta on lisätty: se on nyt 59–63,5 % (aiemmin 50–61 %).

Tämän parametrin muuttaminen on käynyt välttämättömäksi, koska viime vuosina italialaisen painavan sian kasvatuksessa on vähitellen siirrytty teknologiaan, joka on paitsi nostanut päivittäistä kasvupainoindeksiä (siat voivat jo yhdeksässä kuukaudessa saavuttaa noin 160 kg:n painon) myös vaikuttanut merkittävästi lihan elintarvikeominaisuuksiin. Vaikutus on ollut suurin kosteuspitoisuuden kannalta. Nopeampi kasvuvauhti muuttaa lihan rasvapitoisuutta ja sen myötä kosteuspitoisuutta. Tämä merkitsee yhtäältä sitä, että kypsytysvaiheessa painon menetys on suurempi, mutta toisaalta lisää ”Prosciutto di Modena” – kinkulle luonteenomaista mureutta.

Osassa C mainittua päivää, johon mennessä kasvattajan on painettava lähtemätön leima jokaisen sian takaraajojen reisiosaan on aikaistettu 45:nnestä päivästä 30:nteen päivään. Tarkoituksena on varmistaa eläinten hyvinvointia koskevien määräysten noudattaminen.

Vähimmäiskypsytysaikaa on pidennetty 12:sta 14:ään kuukauteen. Kypsytysaika voidaan lyhentää nyt 12:een kuukauteen (aiemmin 10:een), jos on kyse tasalaatuisista eristä, joiden alkuperäinen kokoluokitus on alle 13 kg (aiemmin 12 kg). Muutokset ovat käyneet välttämättömäksi, koska kokemus on osoittanut pitemmän kypsytyksen olevan tarpeen, jotta tuote voisi saada eritelmässä mainitut ominaisuudet.

3.2 Kansalliset vaatimukset:

Osaa G on muutettu lisäämällä siihen tuotteen alkuperätodisteiden kannalta tärkeät pääseikat.

Lisäksi eritelmästä on poistettu kaikki viittaukset osuuskunnan (Consorzio) harjoittamaan valvontaan.

YHTENÄINEN ASIAKIRJA

NEUVOSTON ASETUS (EY) N:o 510/2006

”PROSCIUTTO DI MODENA”

EY-N:o: IT-PDO-0217-0066-21.08.2007

SMM ( ) SAN ( X )

1. Nimi:

”Prosciutto di Modena”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (liitteen III mukaisesti):

Luokka 1.2 – Lihavalmisteet

3.2 Kuvaus 1 kohdassa nimetystä tuotteesta:

Suojatulla alkuperänimityksellä varustettu raakakypsytetty kinkku. Ulkomuoto päärynämäinen ilman jalkaosaa. Muoto on saatu poistamalla ylimääräinen rasva irrottamalla osa nahasta ja rasvakerroksesta. Väri leikkauspinnalla helakanpunainen. Maku maukas mutta vähäsuolainen. Tuoksu miellyttävä mutta voimakas, myös puikolla kokeillessa. Vastaa seuraavia analyyttisia vaatimuksia: kosteuspitoisuus 59–63,5 g; natriumkloridipitoisuus 4,5–6,7 %; proteiinien hajoamisindeksi 21–31 %. Koko kinkun paino on 8–10 kg. Paino ei saa olla alle 7 kg.

3.3 Raaka-aineet (ainoastaan jalostetut tuotteet):

”Prosciutto di Modena” valmistetaan tuoreista kinkuista, jotka on saatu seuraavilla Italian alueille syntyneistä, kasvatetuista ja teurastetuista sioista: Emilia Romagna, Veneto, Lombardia, Piemonte, Molise, Umbria, Toscana, Marche, Abruzzo ja Lazio.

Eläinten on oltava perinteisiin rotuihin Large White ja Landrace kuuluvia tai niistä jalostettuja sikoja, jotka on merkitty Italian kantakirjaan, Lisäksi hyväksytään Duroc-rodusta jalostetut siat, jotka on merkitty Italian kantakirjaan.

Myös muihin rotuihin kuuluvat risteytetyt siat sallitaan, mikäli ne ovat peräisin valinta- tai risteytysohjelmista, joiden tarkoitus ei ole ristiriidassa Italian kantakirjajärjestelmän painavien sikojen tuotantoon liittyvien tavoitteiden kanssa.

3.4 Rehu (ainoastaan eläinperäiset tuotteet):

Sikojen ruokinnassa on noudatettava rehun annosteluun ja koostumukseen liittyviä yksityiskohtaisia sääntöjä ja käytettävä ensisijaisesti kohdassa 4 mainitulta sikojen maantieteelliseltä kasvatusalueelta saatavia rehuja. Rehua on kahta tyyppiä: se voi perustua ensisijaisesti viljatuotantoon (mm. maissi, ohra ja kaura) ja juustonvalmistuksen sivutuotteisiin (hera, juustomassa ja piimä). Viljapohjainen rehu tarjotaan mieluiten nestemuodossa (liemi tai mäski), perinteisesti heraan sekoitettuna.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Valvonnan ja jäljitettävyyden varmistamiseksi Prosciutto di Modenan tuotannon ja kypsytyksen on tapahduttava 4 kohdassa määritellyllä maantieteellisellä tuotantoalueella.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

”Prosciutto di Modena” voidaan tunnistaa leimasta, jonka valvontaviranomainen merkitsee lähtemättömästi nahan pintaan.

Kokonaisen ja luullisen ”Prosciutto di Modenan” etiketissä on oltava merkintä ”Prosciutto di Modena” ja sen perässä teksti ”denominazione di origine protetta” (suojattu alkuperänimitys). Luuttoman tai viipaloidun kinkun etiketissä on mainittava myös valmistuspäivä (eli kinkun käsittelyn aloittamispäivä), mikäli leima tai polttomerkintä ei ole enää luettavissa, sekä ilmoitettava valmistuserä.

Alkuperänimityksen yhteydessä ei saa käyttää määreitä ”classico”, ”autentico”, ”extra” tai ”super” eikä muita vastaavia määreitä, mainintoja ja luonnehdintoja lukuun ottamalla ilmaisua ”disossato” (luuton). Etiketissä ei sallita mitään muitakaan ylimääräisiä määreitä, ellei muun lainsäädännön noudattaminen sitä edellytä. Samat kiellot koskevat myös ”Prosciutto di Modenan” kaikkea markkinointia ja mainostamista.

4. Maantieteellisen alueen tarkka rajaus:

”Prosciutto di Modenan” tuotanto tapahtuu yksinomaan Panaro-joen allasta ympäröivillä ylängöillä ja alueen toisiinsa yhtyvissä laaksoissa. Alue ulottuu korkeimmillaan 900 metrin korkeuteen ja kattaa seuraavat kunnat: Castelnuovo Rangone, Castelvetro, Spilamberto, San Cesario sul Panaro, Savignano sul Panaro, Vignola, Marano, Guiglia, Zocca, Montese, Maranello, Serramazzoni, Pavullo nel Frignano, Lama Mocogno, Pievepelago, Riolunato, Montecreto, Fanano, Sestola, Gaggio Montanto, Monteveglio, Savigno, Monte San Pietro, Sasso Marconi, Castello di Serravalle, Castel d’Aiano, Bazzano, Zola Predosa, Bibbiano, San Polo d’Enza, Quattro Castella, Canossa (entinen Ciano d’Enza), Viano ja Castelnuovo Monti. Kasvatus ja teurastus tapahtuu yksinomaan seuraavilla Italian alueilla: Emilia Romagna, Veneto, Lombardia, Piemonte, Molise, Umbria, Toscana, Marche, Abruzzo ja Lazio.

5. Yhteys maantieteelliseen alueeseen:

5.1 Maantieteellisen alueen erityisyys:

Panaro-joen allasta ympäröivällä ylänköalueella Toscanan ja Emilia-Romagnan Apenniinien kupeessa sijaitsee yksi harvoista alueista, jolla vallitsee kinkun tuotannon kannalta optimaalinen mikroilmasto. Vuoren alus, jolle antavat leimansa tyypillinen kasvisto ja Panaro-joen ja sen sivujokien virtauksesta johtuvat valuntaominaisuudet, tarjoaa ihanteellisen ilmaston, joka on enimmäkseen kuiva ja heikosti tuulinen. Tuotantoaluetta ei ole määritetty sattumanvaraisesti eikä lain vaatimusten sanelemana, vaan määrättyjen maantieteellisten olosuhteiden mukaan – seurauksena tuotantojärjestelmän ja maantieteellisen ympäristön välille ajan myötä muodostuneesta yhteydestä. Kinkun kypsytys edellyttää täysin terveellistä ympäristöä, ja sen tuotantojärjestelmät eivät saa muuttaa tämän terveellisen ympäristön tekijöitä.

5.2 Tuotteen erityisyys:

Tuotteen kuvauksessa jo mainittujen ominaisuuksien lisäksi ”Prosciutto di Modenalla” on seuraavat erityisominaisuudet:

— laajempi rasvakerrokseton ja nahaton pinta-ala, jonka vuoksi suolautuminen on nopeampaa, mikä antaa tuotteelle luonteenomaisen maun

— kosteuspitoisuus 59–63 %

— suolapitoisuus 4,5–6,7 %

— proteiinien hajoamisindeksi 21–31 %.

Viimeksi mainitun ominaisuuden vuoksi tuote soveltuu hyvin korkeaproteiiniseen ruokavalioon, mutta on samalla hyvin sulava. Lisäksi ”Prosciutto di Modena” soveltuu kivennäisaine- ja vitamiinisisältönsä sekä vähäisen kolesterolipitoisuutensa ansiosta hyvin vähärasvaiseen ruokavalioon, jos kinkun rasva poistetaan. Kaikkiaan tuotteen rasva- ja proteiinitasapaino on erittäin hyvä.

5.3 Syy-seuraussuhde, joka yhdistää maantieteellisen alueen tuotteen laatuun tai ominaisuuksiin (kun kyseessä SAN) tai tuotteen erityislaadun tuotteen maineeseen tai muihin ominaisuuksiin (kun kyseessä SMM):

Tuotantovaatimukset, jotka ovat edellytyksenä tuotteen ominaisuuksille ja sitä kautta alkuperänimitykselle, riippuvat ympäristöolosuhteista sekä inhimillisistä ja luonnontekijöistä. Raaka-aineet ovat ominaisuuksiltaan tyypillisiä maatieteellisesti rajatulle alueelle ja tulosta perusmaatalouden harjoittamisen historiallisesta ja taloudellisesta kehityksestä. ”Prosciutto di Modenan” tuotannolla on alkuperänsä ja ennakkoedellytyksensä niissä vaikutuksissa, jotka alueen maatalous saa aikaan geomorfologian ja mikroilmaston lähtökohdista käsin. Näistä erityisolosuhteista johtuu, että tuotteen raaka-aineet ja tuotantojärjestelmät yhdistetään läheisesti alkuperänimitykseen, jolla on syvä kytkös alueen sosioekonomiseen kehitykseen. Tuotteella on ominaisuuksia, joita muilla vastaavilla tuotteilla ei ole. Alkuperäisten rotujen kasvatus, jota on harjoitettu Keski- ja Pohjois-Italiassa jo etruskien ajoista alkaen, on rajatulla maantieteellisellä alueella kehittynyt samassa tahdissa kuin sikojen rehuna käytettävien rehukasvien viljely ja maidon tuotanto. Tämä kehitys on ollut määräävänä tekijänä raaka-aineen ominaisuuksien kannalta ja johtanut hyvin erityiseen tuotantoon, painavien sikojen kasvatukseen, jotka teurastetaan varttuneessa iässä. Kypsytetyn kinkun tuotantoon johtanut kehitys oli vähittäistä ja luonnollista. Tuotanto keskittyi jo varhain tietyille suotuisille alueille, joilla vallitsevat erityiset ympäristöolosuhteet ja jotka paikallisten väestön työn tuloksena ovat vähitellen erikoistuneet kypsytetyn kinkun tuotantoon.

Tuotteen historia on hyvin pitkä. Alkuperäalueella sen valmistuksesta on merkkejä jo pronssikaudelta, jolloin kotieläinten kasvatus vakiintui ja suolan (natriumkloridin) käyttö keksittiin. Taloushistoriallisesti lihan säilöntä suolalla vakiintui kelttien myötä ja kehittyi pidemmälle myöhemmin roomalaisten aikana.

Myös tuotteen dokumentoitu historia ulottuu raaka-aineiden alkuperäalueella jo teollistumista edeltävälle ajalle. Tuote on tulosta tyypillisestä maataloudesta, jota harjoitetaan kaikkialla Po-joen alueella ja jolla on Panaro-joen allasta ympäröivällä ylänköalueella Toscanan ja Emilia-Romagnan Apenniinien kupeessa ”luonnollinen” alueensa sen erityisten ympäristö- ja ilmasto-olosuhteiden vuoksi.

Eritelmän julkaisutiedot:

Eritelmän täydellinen teksti on saatavissa:

— joko seuraavan linkin kautta: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai

— menemällä suoraan ministeriön www-sivuston etusivulle (http://www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all'esame dell'UE [regolamento (CE) n. 510/2006]”.

(1) EUVL L 93, 31.3.2006, s. 12.